**Одлука СПГС-а у вези са жалбом**

 **Н.М. и других (бр. 26/08)**

Дана 22. априла 2016. године, након што сам прегледао мишљење и препоруке Саветодавне комисије за људска права у вези са жалбом Н.М. и других (бр. 26/08), обавестио сам Саветодавну комисију о следећем:

* Желим, најпре, да изразим своје поштовање према раду Комисије и препорукама које је она дала у вези са предметном жалбом.
* Желим да изразим своје жаљење због неповољних здравствених услова којима су били изложени подносиоци жалбе и њихове породице у камповима за интерно расељена лица (ИРЛ).
* Примио сам на знање мишљење Комисије у вези са “пропустом УНМИК-а да се придржава важећих стандарда људских права као одговором на неповољне здравствене услове проузроковане загађењем оловом у ИРЛ камповима”. Пажљиво разматрам ово питање.
* Такође сам узео у обзир препоруку Комисије да предузмем одговарајуће мере у циљу исплате адекватне накнаде на име штете коју су претрпели подносиоци жалбе, а у вези са поступцима пред Комисијом.
* Желим да напоменем да се поступци о којима је реч односе на деловање институција установљених у оквиру привремене управе Косова. Дакле, кад би УНМИК данас и даље имао контролу над тим институцијама, УНМИК би био у могућности да тим институцијама укаже на препоруке Комисије и од њих затражи одговарајуће поступање. Ја сам спреман да са релевантним органима и у одговарајућем тренутку размотрим могућност успостављања механизма који би се бавио таквим питањима.
* Такође желим да подсетим, са чиме је упозната и Комисија, да се потраживања подносилаца жалбе за накнаду материјалне штете разматрају кроз постојећи процес Уједињених нација по тужбеним захтевима трећих страна.
* У сваком случају известио сам главно седиште Уједињених нација о овим питањима. Такође ћу наставити да скрећем пажњу надлежним органима Уједињених нација на ова питања.
* У погледу препоруке Комисије да позовем органе Уједињених нација и надлежне власти на Косову да заштите и раде на унапређењу права заједница Рома, Ашкалија и Египћана (РАЕ), напомињем да је УНМИК предузео суштинске мере како би унапредио услове РАЕ становништва на Косову. Остајем посвећен циљу да УНМИК настави да ради и промовише људска права ових заједница, поготово жена и деце, на Косову.
* У вези са препорукама Комисије које се у ширем смислу односе на улогу и одговорности УН-а у раду са избеглицама и ИРЛ, укључујући да релевантни органи Уједињених нација унапреде и обезбеде поштовање међународних стандарда људских права и омогуће ефикаснију дистрибуцију информација од значаја за здравље и добробит људи под њиховом бригом, напомињем да ћу, према потреби, поделити закључке и препоруке Комисије о овом предмету са сарадницима и релевантним органима Уједињених нација.
* У општем смислу, желим да подсетим да је унапређење и заштита људских права једна од главних сврси Уједињених нација. Организација УН наставља да уноси промене како би ојачала свој рад и допринела остваривању људских права у оним областима где се ствари могу променити. У том погледу УНМИК ће наставити да тежи да заштити људе од наношења штете.

Захир Танин

специјални представник генералног секретара

шеф УНМИК-а